Pa, kinders glo vir losprys ontvoer(Argieffoto: Hansie Linde) Die polisie in Mpumalanga is op soek na drie verdagtes wat ’n pa en sy twee kinders glo ontvoer en ’n losprys vir hul vrylating geëis het. Die voorval het Woensdag in Kriel plaasgevind. Die slagoffers, wie se name nie bekend is nie, is intussen veilig opgespoor. Volgens kol. Donald Mdhluli het die pa omstreeks 19:00 gery om sy vrou by die werk te gaan haal, maar weer huis toe gekeer aangesien sy nog besig was. Die vrou het ná werk huis toe gestap waar sy opgemerk het dat die huis omgedolwe was. Niemand was tuis nie en die gesin se motor was skoonveld. “Haar selfoon het gelui en dit was haar man se nommer. Die persoon was egter ’n vreemdeling wat haar meegedeel het dat haar man en twee kinders by hom was. “Hy het daarop aangedring dat sy R50 000 vir hul vrylating oorbetaal, waarvan sy R10 000 bymekaar kon maak.” Volgens Mdhluli het die man en kinders omstreeks 06:50 die volgende dag [Donderdag] by die polisiestasie opgedaag nadat die vermeende ontvoerders hulle by die Thubelihle- informele nedersetting in Kriel afgelaai en met hul motor weggejaag het. Daar word beweer dat drie Nigeriese mans die kaping en ontvoering uitgevoer het. Dié mans word nou deur die polisie gesoek. Enigiemand met inligting word versoek om lt.kol. John Malope by 082 441 7591 of Stop Misdaad by 08600 10111 te bel. “Alle inligting sal vertroulik hanteer word.” Maroela Media het vroeër berig dat die polisie in Gauteng vandeesweek ’n man in hegtenis geneem het wat glo met ’n kapingsindikaat tussen Gauteng en Mpumalanga verbind word. Dié sindikaat kaap glo motors in Kriel, Kinross en Secunda en laai dan gewoonlik hul slagoffers in die Duduza-gebied naby Nigel in die Oos-Rand af. Dit is egter nie duidelik of dié voorval met die kapingsindikaat verband hou nie.